Erik Nord (1918–2014)

Erik Gunnar Nord (født 1. september 1918, død 19. januar 2014 på Nesodden) var en norsk forsker, skribent og samfunnsdebattant, i mange år tilknyttet Norsk utenrikspolitisk institutt.

 Liv og virke
 Bakgrunn 
Erik Nord vokste opp på Kolbotn utenfor Oslo, som sønn av to svenske innvandrere, i et hjem der begge foreldrene var politisk engasjert. Faren var fagforeningsmann og lokalpolitiker for Arbeiderpartiet. Selv ble Erik Nord medlem av det lokale idrettslaget, tilsluttet Arbeidernes Idrettsforbund.

Han tok artium på Oslo katedralskole, studerte senere juss og var student da krigen kom til Norge.

 Andre verdenskrig
Under okkupasjonen deltok Nord i det illegale motstandsarbeidet. Han ble først arrestert 17. juni 1943, sendt til Bredtvedt, deretter til Berg - men løslatt etter noen dager. 15. oktober ble han arrestert igjen. Nok en gang var det Bredtveit og Berg, men denne gangen endte han i Tyskland. 9. desember 1943 ble han sendt til Sennheim og overført til Buchenwald. Der satt han til freden kom.Side 517. Kristian Ottosen: Nordmenn i fangenskap 1940-1945, Universitetsforlaget, Oslo 2004 Han var blant fangene som ble hentet ut av de hvite bussene.

 Etterkrigstiden
Etter krigen var Nord sekretær i Stortingets utenrikskomité. Ap-politikeren Trond Hegna tok kontakt med daværende justisminister Jens Haugland og luftet sitt sinne over at Politiets overvåkingstjeneste (POT) var begynt å overvåke Nord. Haugland innkalte POTs sjef Asbjørn Bryhn til sitt kontor og utba seg en forklaring. Bryhn hevdet at overvåkningen av Nord var klarert med Haakon Lie og Per Monsen. Haugland gjorde da oppmerksom på at det skulle vært innhentet forhåndssamtykke fra ham som justisminister, og uansett fantes ingen grunn til å overvåke Nord.Jens Haugland: Dagbok frå kongens bord (s. 28), Samlaget, Oslo 1986, ISBN 82-574-0529-9

På 1960-tallet begynte han ved Norsk utenrikspolitisk institutt, og ble en av Nupis mest profilerte medarbeidere. Han var en aktiv foredragsholder, og kunne holde opptil hundre foredrag i året. Ofte skjedde det i regi av FN-sambandet.

Politisk var Nord på 1950-tallet først engasjert i Arbeiderpartiet. Som skribent skrev han blant annet om utenrikspolitikk i tidsskriftet Kontakt. Senere ble han sentral i kretsen rundt avisen Orientering. Da AP tok et oppgjør med Orienteringskretsen var Nord blant dem som forlot partiet og sluttet seg til det nye Sosialistisk Folkeparti. Senere var han medlem av Sosialistisk Venstreparti og aktiv i Nesodden SV.

Nord var engasjerte i en rekke politiske spørsmål: Han arbeidet mot norsk medlemskap i EU, i Nei til atomvåpen og i flere solidaritetsorganisasjoner.

Han skrev og publiserte under flere pseudonymer, blant annet signaturen «pt».

 Litteratur 
 Audun Lysbakken og Silje Schei Tveitdal: «Folkeopplyseren». Nekrolog i Klassekampen 31. januar 2014
 Ellen Jacobsen, Nesodden SV: «Minneord om Erik Nord», Ny Tid 24. januar 2014.

 Referanser 

Kategori:Norske forskere
Kategori:Personer fra Oppegård kommune